DIRECȚIA BIODIVERSITATE

Nr. DB/197323/26.10.2021

#

# Referat de aprobare

România a ratificat Acordul privind conservarea păsărilor de apă migratoare african-eurasiatice (AEWA), prin Legea nr. 89/2000. Ca Parte la AEWA, România trebuie să ia măsuri coordonate pentru menţinerea speciilor de păsări de apă migratoare într-o stare de conservare favorabilă sau pentru readucerea lor la o asemenea stare.

La nivel global, efectivul populației de gâscă cu gât roșu (*Branta ruficollis*) a fost estimat de către Wetlands International, la 44000- 60000 de exemplare.

Specia de gâsca cu gât roșu (*Branta ruficollis*) este listată în AEWA, în Anexa nr. 2 - Specii de păsări de apă pentru care se aplică prezentul Acord și în Anexa I a Directivei 2009/147/ CE a Parlamentului și Consiliului din 30 noiembrie 2009 privind conservarea păsărilor sălbatice (Directiva Păsări), fiind interzisă uciderea intenționată, capturarea acesteia, distrugerea cuiburilor și colectarea ouălelor pentru comerț. Directiva Păsări impune necesitatea de a menține o stare de conservare favorabilă a populației de gâscă cu gât roșu (*Branta ruficollis*).

În Lista Roșie a Păsărilor din Europa populația europeană de *Branta ruficollis* este ușor în scădere.

Gâsca cu gât roșu este o specie care migrează pe distanțe lungi, cuibărind în Siberia. Are efective mari în peninsula Taimyr (aproximativ 70% din populație) dar și pe celelalte două peninsule adiacente, Gydan și Yamal. Înainte să ajungă pe coastele de vest ale Mării Negre, populația migrează spre sud prin Rusia, spre nordul Kazahstanului și apoi spre vest, prin sudul Rusiei și estul Ukrainei. În primăvară, o mare parte din populație pornește spre est din Bulgaria și România, în a doua jumătate a lunii februarie, iar ultimele gâște pleacă în general la jumătatea lunii martie.

Specia are cea mai nefavorabilă stare de conservare dintre toate speciile de gâște, fiind vulnerabilă, cu populațiaîn declin, datorită presiunilor și amenințărilor de pe rutele sale de migrație. Ultima estimare a efectivului populației de gâscă cu gât roșu, efectuată în perioada 2013-2018, este de 9915-16141 de exemplare, care iernează în România, ceea ce reprezintă aproximativ 30 % din populația globală.

La nivel naţional, gâsca cu gât roșu este listată în Anexa nr. 3 – Specii de plante și de animale a căror conservare necesită desemnarea ariilor speciale de conservare și a ariilor de protecție specială avifaunistică, din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările și completările ulterioare, vânătoarea ei fiind interzisă, în conformitate cu prevederile Legii vânătorii şi protecţiei fondului cinegetic nr. 407/2006, cu modificările şi completările ulterioare.

În România, populația de gâscă cu gât roșu este întâlnită în zonele joase, în special în Bărăgan și Dobrogea, în apropierea lacurilor mari, pe care le folosește pentru înnoptare. În aceste regiuni au fost declarate mai multe arii de protecție specială avifaunistică: ROSPA0004 Balta Albă – Amara - Jirlău, ROSPA0048 Ianca – Plopu –Sărat, ROSPA0059 Lacul Strachina, ROSPA0051 Iezerul Călărași, ROSPA0111 Berteștii de Sus - Gura Ialomiței, ROSPA0005 Balta Mică a Brăilei, ROSPA0056 Lacul Oltina, ROSPA0031 Delta Dunării și Complexul lagunar Razim-Sinoe.

În afara arealului lor din sud-estul țării, există numeroase date privind observarea unor indivizi solitari de gâscă cu gât roșu și a unor grupuri mici de câteva exemplare, amestecate în stoluri cu gârlițe mari. Aceste observații sunt în afara arealului de distribuție a speciei și sunt de obicei înregistrate în zone umede sau lacuri din regiunile joase și deschise din Moldova, Transilvania, Banat, Crișana și Oltenia.

Existența unor cerințe legislative la nivel național și internațional, coroborată cu faptul că specia are populația în declin, justifică necesitatea de a dezvolta și implementa un Plan Național de acțiune pentru conservarea și managementul populației de gâscă cu gât roșu *(Branta ruficollis),* în România, pe o perioadă de 10 ani, în perioada 2022-2031.

În conformitate cu prevederile art. 31, alin. (4) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, *“*(4) *În scopul protecției și conservării speciilor, se elaborează planuri de acțiune naționale/regionale pentru fiecare specie, documente care conțin măsuri de acțiune și conservare, în conformitate cu planurile de acțiune pentru specii, agreate la nivel internațional/european*.

În perioada 2019 – 2021 Ministerul Mediului, Apelor și Pădurilor a organizat cinci grupuri de lucru, la care au fost invitați să participe toți factorii interesați de elaborarea Planului Național de acțiune pentru conservarea și managementul populației de gâscă cu gât roșu (*Branta ruficollis*).

Planul Național de acțiune pentru conservarea și managementul populației de gâscă cu gât roșu *(Branta ruficollis)* a fost elaborat de către Societatea Ornitologică Română, în cadrul proiectului LIFE16 NAT/BG/000847– „*Conservarea speciei de gâscă cu gât roșu (Branta ruficollis) de-a lungul căilor de migrație*”, finanțat de către Comisia Europeană și cofinanțat de Ministerul Mediului, Apelor și Pădurilor. La elaborarea acestui Plan*,* s-a ținut cont de structura Planului Internațional de acțiune pentru conservarea acestei specii.

Scopul Planului sus-menționat este îmbunătățirea stării de conservare a speciei de gâscă cu gât roșu *(Branta ruficollis),* fiind elaborat pe baza cunoștințelor științifice actuale și a legislației în vigoare. Informațiile conținute de acest Plan sunt rezultatul activităților de monitorizare și cercetare științifică, desfășurate de către ornitologii din cadrul Societății Ornitologice Române și alți parteneri, pe parcursul implementării proiectului.

În conformitate cu prevederile art. 31, alin. (5) din Ordonanța de urgență a Guvernului nr. 57/2007, privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, “*Planurile prevăzute la*[*alin. (4)*](https://lege5.ro/App/Document/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878166&d=2021-10-26#p-48878166)*se aprobă prin ordin al conducătorului autorității publice centrale pentru protecția mediului și pădurilor.”*

În baza prevederilor art. 7 alin. (4) din Legea nr. 52/2003 privind transparența decizională în administrația publică, documentul este supus consultării publice pe pagina web a Ministerului Mediului, Apelor și Pădurilor, la secțiunea “*Transparență decizională*”, pentru o perioadă de 30 de zile.

Având în vedere cele sus-menționate, supunem spre analiză şi aprobare proiectul de ordin pentru aprobarea Planului Național de acțiune pentru conservarea și managementul populației de gâscă cu gât roșu (*Branta ruficollis*) în România, în perioada 2022–2031.

Director

Daniela DRĂCEA

Avizat: Roxana IONESCU – Director Adjunct

Elaborat: Nela MIAUTĂ – Consilier superior